Imtella' Novembru 28, 2021 Rapport: Adrian Spiteri Fl-Afrika t'Isfel it-tabiba li ntraċċat il-varjant tal-Omicron, Dr Angelique Coetzee qalet li sabet il-varjant wara li rat pazjent b'sintomi li ma humiex assoċjati mal-COVID, fosthom għeja esaġerata. It-tabiba qalet li minħabba li s-sintomi tal-varjant Omicorn mhumiex qawwijin u huma differenti minn dawk tal-varjanti tal-COVID, jaf ikun il-każ li l-virus diġà jinsab f'ħafna pajjiżi, iżda għadu ma ġiex intraċċat minħabba li s-sintomi huma differenti minn dawk assoċjati mal-COVID. Sadanittant, l-Olanda ikkonfermat li 13 mill-61 passiġġier li rriżultaw pożittivi għall-COVID wara titjira mill-Afrika t'Isfel. L-awtoritajiet Olandiżi komplew iżidu r-restrizzjonijiet għat tlett ġimgħat li ġejjin, fejn fost oħrajn, il-kafeteriji, il-mużewijiet u ċ-ċinema jridu jagħlqu sal-5 ta' waranofsinhar. L-Awstrija, l-Italja, l-Ġermanja u l-Awstralja sabu l-ewwel każi tal-varjant Omicron. Fi Praga eluf ta' persuni hargu jipprotestaw kontra r-restrizzjonijiet tal-COVID, wara li twaqqfu l-interventi mediċi li ma jkunux urġenti hekk kif ir-rata ta' infezzjonijiet fil-pajjiż kompliet tiżdied drastikament, bi kważi 20,000 każ kuljum. Fl-Istati Uniti, l-uffiċjal mediku ewlieni ta' kumpanija li żvilupat it-tilqima tal-Moderna, Dr Paul Burton, qal li diġà bdew jaħdmu fuq tilqima kontra l-varjant Omicron u li tista' tkun lesta fil-bidu tas-sena d-d-dieħla. Dr Burton qal li filwaqt li l-varjant huwa perikoluż, jemmen li bit-tilqim dan jista' jiġi mrażżan.